एसिया जुनियर ब्याडमिन्टन : नेपाललाई दोहारो सफलता
नेपाली खेलाडीले ब्याडमिन्टन एसिया क्षेत्रीय जुनियर च्याम्पियनसिपअन्तर्गत मिक्स टिम इभेन्टसमा दोहोरो जित पाएको छ ।
काठमाडौँ — नेपाली खेलाडीले ब्याडमिन्टन एसिया क्षेत्रीय जुनियर च्याम्पियनसिपअन्तर्गत मिक्स टिम इभेन्टसमा दोहोरो जित पाएको छ ।नेपालसहित श्रीलंका, पाकिस्तान, माल्दिभ्स, भुटान र बंगलादेशसम्मिलित च्याम्पियनसिपको पहिलो दिन शुक्रबार नेपालले यू–१५ र यू–१७ दुवै तर्फ जित पाएको हो । दुवैतर्फ नेपालले वेस्ट अफ फाइभको प्रतिस्पर्धामा माल्दिभ्समाथि ५–० को जित निकाल्यो ।यू–१५ तर्फ नेपालका खेलाडी सुविन श्रेष्ठ र रिहाना शेरचनको जोडीले माल्दिभ्सका फारुजन अहमद फलाह र हुसैन जुरी याल्भीको जोडीलाई २१–११, २१–६ ले, रिहानाले अदिल मोहम्मदलाई २१–९, २१–६ ले, सुविनले फारुजनलाई २१–७, २१–८ ले, दिलाशा राना र रिहानाको जोडीले आदिल मोहम्मद र हुसैन जुरीको जोडीलाई २१–८, २१–१० तथा सौर्य महर्जन र सुविन श्रेष्ठको जोडीले फारुजन र अहमद मम्दु इयानलाई २१–३, २१–८ ले पराजित गरे ।यू–१७ तर्फ कविर केसी र रोजी राईको जोडीले अजहर मोहम्मद आयुब र एस्था जोया हुसैनको जोडीलाई २१–१, २१–४ ले, रोजीले ऐस्थालाई २१–१०, २१–८ ले, कविर केसीले अजहरलाई २१–७, २१–१० ले, अन्जिल लिम्बू र रोजी राईको जोडीले ऐस्था र मोहम्मद सरिफ सैयबको जोडीलाई २०–२२, २१–१८, २१–१० ले र कविर र अभय महराको जोडीले अजहर र युसुफ मुनाधीको जोडीलाई २१–१५, २१–१५ ले पराजित गरेका थिए ।बंगलादेशले यू–१५ मा भुटानलाई ५–० र यू–१७ तर्फ माल्दिभ्सलाई ५–० ले पराजित गर्‍यो । श्रीलंकाले यू–१५ तर्फ माल्दिभ्सलाई ५–० ले हरायो ।मिक्स्ड टिम इभेन्टमा महिला र पुरुषको एकल, युगल र मिक्स्ड गरी पाँच खेल हुनेछ ।